A Bizottság 1482/86/EGK rendelete

(1986. május 15.)

a Portugália lobogója alatt hajózó halászhajóknak a spanyol vizeken folytatott halászati tevékenységeire vonatkozó egyes műszaki és ellenőrzési intézkedések megállapításáról szóló 3717/85/EGK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel Spanyolország és Portugália csatlakozási okmányára és különösen annak 165. cikke (7) bekezdésére,

mivel szükséges a germonra halászó hajókra vonatkozó ellenőrzési intézkedések szigorítása;

mivel csökkenteni kell az időszakos jegyzékek érvényességi idejét, így a halászati engedély megadásához szükséges különleges feltételek teljesítését a 20 bruttó regisztertonnánál (BRT) nagyobb méretű hajókra is alkalmazni kell, illetve a 20 BRT-nél kisebb méretű hajók esetében különleges rendelkezéseket kell bevezetni;

mivel szükség van a 3717/85/EGK rendelet [1] megfelelő módosítására;

mivel az e rendeletben előírt intézkedések összhangban vannak a Halászatierőforrás-gazdálkodási Irányítóbizottság véleményével,

ELFOGADTA EZT A RENDELETET:

1. cikk

A 3717/85/EGK rendelet a következőképpen módosul:

1. A 3. cikk (2) bekezdése második albekezdésének helyébe a következő rendelkezés lép:

"A tonhalon kívüli nagyméretű vándorló halfajokra halászó hajók jegyzékét legalább 15 nappal a hatálybalépésére kijelölt időpontot megelőzően kell benyújtani; ez a jegyzék legalább két naptári hónapra vonatkozik. A germonra halászó hajók jegyzékét legalább 15 nappal a hatálybalépésére kijelölt időpontot megelőzően kell benyújtani; ez a jegyzék a hónap első és 15. napja, illetve a hónap 16. és utolsó napja közötti időszakra vonatkozik."

2. A 3. cikk (3) bekezdésének negyedik francia bekezdése helyébe a következő rendelkezés lép:

"– a csatlakozási okmány 158. cikkének (2) bekezdésében meghatározott átváltási arányok, illetve a germonra halászó hajók esetében a Tanács által a csatlakozási okmány 165. cikkének (6) bekezdésében említett eljárással összhangban elfogadott átváltási arányok,".

3. A 8. cikk a következő bekezdéssel egészül ki:

"A portugál hatóságok a hajóknak a Spanyolország partjaitól számított 200 tengeri mérföldes zónába való belépése előtt legalább 24 órával tájékoztatják a melléklet 7. pontjában megjelölt nemzeti ellenőrző hatóságokat a melléklet 8.1. pontja alapján hozzájuk érkezett adatokról, illetve a hajónak az indulási kikötőbe való visszatértét követő 24 órán belül a melléklet 8.2. pontja alapján hozzájuk érkezett adatokról."

4. A melléklet B. szakaszának címe helyébe a következő rendelkezés lép:

"B. A tonhalon kívüli nagyméretű vándorló halfajokra halászó hajókon kívül minden hajó által teljesítendő kiegészítő feltételek"

.

5. A melléklet 3. pontjának bevezetése helyébe a következő rendelkezés lép:

"3. A 20 BRT-nél kisebb méretű, illetve a fedélzeten rádióval nem rendelkező, germon halászatára engedéllyel rendelkező hajók kivételével a halászati engedéllyel rendelkező hajók kötelesek az illetékes nemzeti ellenőrző hatóságokkal a 7. pontban meghatározott módon közölni a 4. pontban előírt adatokat a következő időbeosztással összhangban:".

6. A melléklet a következő ponttal egészül ki:

"8. A 20 BRT-nél kisebb méretű, illetve a fedélzeten rádióval nem rendelkező, germon halászatára engedéllyel rendelkező hajók a portugál ellenőrző hatóságokkal a következő adatokat közlik:

8.1. 24 órával az indulási kikötő elhagyásának időpontja előtt, illetve legalább 24 órával a hajónak a Spanyolország partjaitól számított 200 tengeri mérföldes zónába való belépése előtt;

8.1.1. a Spanyolország partjaitól számított 200 tengeri mérföldes zónába való belépésnek, illetve a zóna elhagyásának tervezett időpontjait;

8.1.2. az ICES avagy CECAF statisztikai négyzetet, amelyben a halászatra sor kerül;

8.1.3. a valamely spanyol kikötőbe való behajózásnak, illetve a kikötő elhagyásának tervezett időpontját;

8.1.4. a hajónak a kiindulási kikötőbe való visszatérésének tervezett időpontját;

8.2. a hajó indulási kikötőbe való visszatérte után 24 órán belül;

8.2.1. az ICES illetve CECAF statisztikai négyzet szerint lebontott fogási mennyiséget."

2. cikk

Ez a rendelet az Európai Közösségek Hivatalos Lapjában való kihirdetésének napján lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1986. május 15-én.

a Bizottság részéről

António Cardoso E Cunha

a Bizottság tagja

[1] HL L 360., 1985.12.31., 14. o.

--------------------------------------------------